送鄒澤民還灃陽
作者：劉摯
朝代：宋

paragraphs: 人生寡會合，世路多穽機。
吾得二三友，老鈍諧所依。
澤民氣閎侈，詞筆如戈揮。
狂鶚但思擊，生馬不可鞿。
彦修韻寒苦，獨以經史肥。
捩眼鄙俗調，攘臂談聖微。
直夫名流子，學性無愆違。
冰玉瑩表裏，芝蘭自芳菲。
嗟吾實款段，騏驥安可希。
清樽寫江海，日獲從西圻。
吟鋒互矜軋，醉笑相嘲譏。
方懷青蒿愧，忽見黄鵠飛。
明哲慎所蹈，勿與矰繳幾。
秋風病池榭，苦雨沾裳衣。
行矣歲華晏，重感人事非。
玉音儻無斁，時有北鴻歸。